Yoweri Museveni: Ye Pulezidenti wa Uganda okuva mu mwaka gwa lukumi mu lwenda kinaana mu mukaaga. Yoweri Kaguta Museveni Tibuhaburwa yazaalibwa nga kkumi na ttaano Ogwomwenda mu lukumi mu lwenda ana mu ena. Munnabyabufuzi era munnamagye eyawummula era ng'abadde Pulezidenti wa Uganda owoomwenda okutuusa mu kaseera kano okuva nga abiri mu mukaaga Gatonnya mu lukumi mu lwenda kinaana mu mukaaga. Museveni yakulemberamu olutalo lw'omu nsiko ng'ayambibwako munnamagye Genero Tito Okello ne Genero Bale Travor olwamaamulako pulezidenti wa Uganda Milton Obote Owookubiri. Wakati w'emyaka gy'ekyenda ne nga giggwako, Museveni yatenderezebwa amawanga g'Abazungu ng'omu ku bakulembeze b'omugigi omupya mu Afirika. Obukulembeze bwa Museveni bubaddemu okwetaba mu ntalo ng'olwa Kongo, Olw'e Rwanda, n'entalo endala mu kitundu ky’Ennyanja entutumufu; okulumbagana eggye lya Lord's Resistance Army eryali mu bukiikakkono bw'eggwanga, ne kireetawo obwetaavu bw'okudduukirira abantu; n'okukyusa ssemateeka; okuggyawo ekkomo ku bisanja mu mwaka gwa nkumi bbiri mu etaano, n'okuggya ekkomo ku myaka omuntu kw'alina okwesimbirawo ku bukulembeze bw'eggwanga mu nkumi bbiri mu kkumi na musanvu. Obukulembeze bwa Museveni bwogerwako abawandiisi nga obwannakyemalira oba obutali bwabwenkanya. Amawulire gonna gabadde gaamaamirwa gavumenti. Tewabangawo kulonda mu Uganda mu myaka amakumi asatu okuva mu mwaka gwa lukumi mu lwenda mu kinaana mu mukaaga kwali kubadde kwa mazima na bwenkanya. Nga kkumi na mukaaga Gatonnya enkumi bbiri mu abiri mu gumu, Museveni yaddamu okulondebwa ku kisanja ekyomukaaga n'ebitundu ataano mu munaana n'obutundu mukaaga ku buli kikumi, wadde nga waaliwo obutambi bungi n'ebyogerwa ku kuwamba bbookisi z'obululu, ebifo ebironderwamu ebisukka ebikumi ebina ng'abalonzi bonna baalonda, n'okutyoboola eddembe ly'obuntu. Museveni gye buvuddeko yalemera ku ky'okuwummula; okusinziira ku muwabuzi wa Pulezidenti, Museveni tayagala kubeera mukulembeze ku myaka kinaana. Museveni yasembebwa omumyuka wa Pulezidenti okwesimbawo ku bwapulezidenti mu kulonda kwa nkumi bbiri mu abiri mu mukaaga. Obuto bwe n'okusoma: Museveni yazaalibwa Muzeeyi Amos Kaguta, omusajja omulaalo wamu n'omukyala Esteri Kokundeka Nganzi e Rukungiri. Ava mu ggwanga ly'Abahima mu bwakabaka bw’e Mpororo, nga kati kitundu ku Ankole. Okusinziira ku Julius Nyerere, taata wa Museveni, Amos Kaguta, yali musirikale mu magye ga King's African Rifles mu Ssematalo Owookubiri. Yali mu kibinja eky'abajaasi ekirwanyi ekyomusanvu. Noolwekyo Yoweri bwe yazaalibwa, ab’eŋŋanda ze baagambanga nti, "Taawa we yali mu-seven" ekiteegeza “mu kibinja ky’amagye ekyomusanvu”. Eno y'engeri gye yafunamu erinnya Museveni. Oluvannyuma famire ye yasenguka n'egenda e Ntungamo, mu kiseera ky’obukulebeze bw'Abafuzi b'amatwale Abangereza mu Uganda. Museveni yasomera ku masomero okuli Kyamate Elementary School, Mbarara High School, ne Ntare School ng'eno gye yasomera emisomo gye egya pulayimale ne sekendule. Era yasomerako ku ssettendekero Dar es Salaam mu Tanzania. Yasoma byanfuna na byabufuzi. Bwe yali akyali ku ssettendekero, yatandikawo ekibiina kya University Students' African Revolutionary Front nga kye kyali entabiro y'abayizi abalwanirira eddembe ly'obuntu era n'akulemberamu abayizi okugenda mu lutuula lwa Liberation Front of Mozambique – olwatuula mu Mozambique gye baafunira okutendekebwa mu by'amagye. Oluvannyuma lw'okumaamulako Amin mu mwaka gwa lukumi mu lwenda nsanvu mu mwenda, n'okulonda okwawakanyizibwa ennyo okwakomyawo Milton Obote mu buyinza mu lukumi mu lwenda kinaana, Museveni yakomawo mu Uganda n'abawagizi be okusobola okufuna obuwagizi mu byalo mu bitundu by'obukiikakkono n'obukiikakkono-buvanjuba okusobola okutandikawo eggye lya Popular Resistance Army. Olwo baateekateeka olutalo ku bukulembeze bwa Obote Owookubiri n'amagye ge agaalina ebyokulwanyisa aga Uganda National Liberation Army. Obulumbaganyi bwatandika n'okulumba enkambi y'amagye mu Disitulikiti y'e Mubende mu kitundu ky'omu masekkati ga Uganda nga mukaaga Ogwokubiri lukumi mu lwenda kinaana mu gumu. Oluvannyuma, eggye lya Popular Resistance Army lyegatta ku kibinja ekirwanyi eky'eyaliko Pulezidenti Yusufu Lule, ekya Uganda Freedom Fighters, okutondawo eggye lya National Resistance Army nga kye kyali ekiwayi kyalyo eky’obufuzi. Ebibinja by'abayeekera ebibiri, ekya Uganda National Rescue Front n'ekyali ekya Uganda National Army, byeŋŋanga amagye ga Obote. Eddembe ly'obuntu n'ebyokwerinda munda mu ggwanga: National Resistance movement yajja mu buyinza ng'esuubizza okuzzaawo ebyokwerinda n'okuteeka ekitiibwa mu ddembe ly'obuntu. Mu butuufu, kino kiri mu nteekateeka ya Nationl Resistance Movement eya ssemasonga ekkumi, nga Museveni bwe yakinogaanya mu kwogera kwe ng'alayira. Yayogera bw’ati nti, “Ssemasonga eyookubiri ku nteekateeka yaffe ya byakwerinda by'abantu n'ebintu byabwe. Buli muntu mu Ugannda alina okubeera n'obukuumi obwannamaddala okusobola okubeera awantu wonna w'ayagadde. Omuntu yenna, oba ekibinja kyonna ekitiisatiisa ebyokwerinda by'abantu baffe birina okukolebwako ewatali kisa. Bannayuganda balina kufa okufa okwobutonde kwe tutalinaako busobozi bwonna, naye si kuttibwa bantu bannaffe...” Newankubadde nga Museveni ye yali akulira gavumenti empya mu Kampala, National Resistance Movement yali tesobola kulaga busobozi bwayo okwetooloola Uganda yonna, okulwanyisa abaali bagirwanisa ab'enjawulo. Okuva ku ntandikwa y'Obwapulezidenti bwa Museveni, yalina obuwagizi bungi okuva mu bantu abali mu luse lw'Olunnabantu mu bukiikakkono n'obukiikakkono-bugwanjuba, Museveni gye yali yasimba amakanda. Museveni yasobola okufuna Abakalamajongo, abaalina akasaayi k'obulunzi bw'ente mu kitundu ky'obukiikaddyo-buvanjuba ekyalimu abantu abatono abataalina ddoboozi lya nkizo nnyo mu byabufuzi, okubeera ku ludda lwe ng'abawa ekifo mu gavumenti empya. Ekitundu ky'obukiikaddyo okwetooloola ensalo ya Sudan, wabula, kyo kyamutawaanya nnyo. Mu kitundu, ekyalimu Abakaka n'Abalugubala mu kusooka abaali bawagira Amini, ebibinja by'abayeekera okwali ekya Uganda National Rescue Front ne Uganda National Army byalwana okumala emyaka egiwera okutuusa lwe baagatta amagye agaali gasumbuwa ekitundu ne demokulaasiya mu kitundu ekyali kyogerwako. Omukulembeze w'ekibinja ky'abayeekera ekya Uganda National Rescue Front, Moses Ali, yava mu by'obuyeekera era ne yeewaayo eri gavumenti n'afuulibwa omumyuka wa Ssaabaminisita owookubiri. Abantu okuva mu bitundu by'obukiikaddyo bw'eggwanga baalaba okujja kwa gavumenti mu buyinza eyali ekulemberwa omuntu eyali ava mu bukiikakkono bw'eggwanga ng'ekintu ekyabakankanya ennyo. Ebibinja by'abayeekera byatandikibwawo abantu b'e Lango, Acholi, ne Teso, baafufuggazibwa olw'amaanyi g'eggye lya National Resistance Army okuggyako mu bitundu by'ewala ennyo ensalo ya Sudan gye yali ebasobozesa. Ekibinja ky'abayeekea ekyali mu bitundu bya Acholi ekya Uganda People's Democratic Army kyalemwa okulemesa National Resistance Army okubeera mu kitundu kya Acholi, ekyaleka ekibiina ky'abayeekera ekya Holy Spirit Movement nga si kimativu. Okuwangulwa kw'ebibiina by'abayeekera byombi okwalimu Uganda People’s Democratic Army ne Holy Spirit Movement olutalo kwalulekamu ekibinja oluvannyuma ekyategeereekeka nga ekya Lord's Resistance Army, ekyali kiyinza okwekyusiza Abacholi bo bennyini. Museveni yalayizibwa ku bwa Pulezidenti nga abiri mu mwenda Gatonnya lukumi mu lwenda kinaana mu mukaaga.